પહાડ કોતરીને સરકારી સહાય વિના જાતે રસ્તો બનાવવાની દશરથની યોજના સાંભળીને ગ્રામવાસીઓ હસી-હસીને બેવડા વળી ગયા. ગામના કહેવાતા શાણા માણસોને લાગ્યું કે, ‘આ માણસ પર પાગલપનનો હુમલો આવ્યો હતો ! ‘એક અકેલા થક જાયેગા, મિલકર બોજ ઉઠાના’ નો સંદેશ ગામના લોકો સુધી પહોંચ્યો નથી તેની ખાતરી થતાં તેણે એકલાએ જ આ ‘મહાભારત’ કાર્યને પાર પાડવાનું નક્કી કર્યું. નિર્ણય લેવો એક વાત છે અને તેનો અમલ કરવો તદ્દન જુદી વાત છે. ગ્રામજનોનો સહકાર ન મળ્યો તે ઓછું દુ:ખદ હોય તેમ દશરથની પત્ની અને તેના નિકટના કુટુંબીજનોએ પણ તેની યોજનાનો જબરદસ્ત વિરોધ કર્યો.